
Linnavara mahakandmine
1. Asjaolud ja menetluse käik

Narva Linnavalitsuse Kultuuriosakond taotleb vara mahakandmist oma bilansist. Mahakantav vara on Narva Lasteaia Potsataja kasutuses olev köögiseadmete komplekt (kombiahi ja keedukatel).
Vastavalt OÜ ALLEDEM 15.02.2021. a koostatud tõendile nr 104 tuvastati seadme tehnilise seisundi kontrollimisel, et seadmed ei vasta elektri- ja tööohutuse nõuetele ja on edasipidiseks ekspluatatsiooniks kõlbmatud. Keedukatla juhtimisplaat on rikutud, küttekehad osaliselt lühises ja põhiosadel suur kulumisaste. Kombiahju elektrijuhtmestiku isolatsioon on rikutud, juhtimisprogramm ei tööta ja põhiosadel on suur kulumisaste.. Küsimust arutati Narva Linnavalitsuse linnavarakomisjoni 06.-13.04.2021. a e-koosolekul (protokoll nr 4, punkt 2). Otsustati rahuldada Narva Linnavalitsuse Kultuuriosakonna vara bilansist mahakandmise taotlus.
2. Õiguslikud alused

2.1 Vastavalt kohaliku omavalitsuse korralduse seaduse § 30 lõike 1 punktile 2 linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2 Narva Linnavolikogu 24.08.2006. a määrusega nr 34 vastuvõetud „Linnavara kõlbmatuks tunnistamise, mahakandmise ja hävitamise korra” § 7 kohaselt linnavara tunnistatakse kõlbamatuks, kui: 1) linnavara on muutunud kõlbmatuks avaliku kasutamise Narva linna valitsemise või tulu saamise otstarbeks ning linnavara pole õnnestunud võõrandada; 2) on tõestatud linnavara säilitamise ebaotstarbekus; 3) linnavara on osaliselt või täielikult hävinud. Sama korra § 14 lõike 2 alusel otsustab vallasasja kõlbamatuks tunnistamist ja mahakandmist, mis on raamatupidamisseaduse kohaselt käsitletav põhivarana ja mille bilansiline maksumus on üle 1920 eurot, Narva Linnavalitsus.
3. Otsus

3.1 Tunnistada Narva Lasteaia Potsataja kasutuses olev köögiseadmete komplekt inventarinumbriga 155400-010-00 kõlbmatuks:

· kombiahi Metos CVM10E S, soetamisaeg 22.07.2005, bilansilise maksumusega 3476,30 eurot, kulum 100%;

· keedukatel Metos Viking 8CS, soetamisaeg 17.08.2005, bilansilise maksumusega 3298,67 eurot, kulum 100%.
3.2 Kanda korralduse punktis 3.1 nimetatud vara maha.

4. Rakendussätted 

4.1 Korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul                     korralduse teatavakstegemise päevast arvates.

